Retten i Aalborg har idømt en 34-årig mand to års ubetinget fængsel for grov vold, trusler og besiddelse af narko.

Det er en meget alvorlig sag, der fredag er blevet afsluttet ved Retten i Aalborg. Her har en 34-årig mand været tiltalt for at have udsat sin daværende gravide kæreste for grov vold, trusler og indespærring i ugevis. Fredag idømte byretten i Aalborg den 34-årige mand to års ubetinget fængsel for grov vold, trusler og besiddelse af narko til videresalg. Manden har valgt at modtage dommen. Udsat for vold på daglig basis Både den 34-årige mand og den forurettede kvinde fortalte i retten deres udlægning af de voldsomme uger, der fandt i efteråret sidste år. Kvinden forklarede, at hun godt kunne åbne døre og vinduer i hjemmet, hvor hun befandt sig med den 34-årige, men hun turde ikke bevæge sig ud af hjemmet, fordi den 34-årige havde truet hende med en kniv ved halsen og sagt, at han ville brænde hendes forældres hus ned. På den måde fastholdt han hende i hjemmet. Hvis hun gik ud, skete det sammen med den 34-årige mand. Derudover har kvinden forklaret, at hun var blevet udsat for vold næsten på daglig basis, hvor hun både har været udsat for knytnæveslag i hovedet, er blevet trampet i hovedet og havde fået slag mod kroppen med en telefon og en tablet. - Vold af den her karakter bliver straffet hårdt, og det skal det også. Når en gravid kvinde bliver udsat for sådan noget som det her, så er det et mareridt for hende, siger Christian Jacobsen, der er anklager ved Nordjyllands Politi. Den nu dømte 34-årige mand erkendte, at han havde givet kvinden et par lussinger og revet hende i håret, men han nægtede at have truet kvinden. Lagde vægt på kvindens forklaring Det er særligt kvindens forklaring, retten lagde vægt på i sin afgørelse fredag, hvor også fotos og videoovervågning var vigtige beviser for, at den 34-årige blev dømt. - Jeg synes, at det er meget groft, at en gravid kvinde har været udsat for det her i ugevis, og jeg er meget tilfreds med at straffen er så hård, og at han stort set blev dømt for det hele, siger Christian Jacobsen. Den 34-årige erkendte ligeledes, at han var i besiddelse af 245 gram amfetamin, som han havde til hensigt at videresælge.